મુંબઈઃ પાકિસ્તાને ભારતીય ફિલ્મો પર પ્રતિબંધ મૂકવાની ઝડપ વધારી દીધી છે. વાતવાતમાં તે બોલિવૂડ ફિલ્મની રિલીઝ રોકી દે છે. તાજેતરમાં જ તેણે ‘વીરે દી વેડિંગ’ પર અભદ્ર ભાષા, આપત્તિજનક સંવાદોનો આરોપ મૂકી પ્રતિબંધ લગાવ્યો છે. મીડિયા રિપોર્ટ્સનું માનીએ તો જ્યારે પાકિસ્તાનના સેન્સર બોર્ડે ફિલ્મ જોઈ તો તમામ સભ્યોએ એકમત થઈને તેની પર પ્રતિબંધ મૂકવાનો નિર્ણય લીધો હતો. બીજી તરફ ડિસ્ટ્રિબ્યુટર્સે પણ ફિલ્મને સર્ટિફાઈ કરવા માટે આપેલી અરજી પાછી ખેંચી લીધી છે. જોકે ફિલ્મની લીડ સ્ટાર કાસ્ટ ‘વીરે દી વેડિંગ’ને પ્રગતિશીલ ફિલ્મ ગણાવે છે. તેની પાછળ તેણે ઘણા તર્ક આપ્યા છે. જોકે ભારતમાં ફિલ્મને એડલ્ટ સર્ટિફિકેટ આપવામાં આવ્યું છે. શશાંક ઘોષ નિર્દેશિત ‘વીરે દી વેડિંગ’ All Women ફિલ્મ છે, જેના તમામ મુખ્ય પાત્ર ફીમેલ છે, જે કરીના કપૂર, સોનમ કપૂર, સ્વરા ભાસ્કર અને શિખા તલસાણિયા ભજવી રહી છે. સુમિત વ્યાસ કરીનાના પ્રેમીનું પાત્ર ભજવી રહ્યો છે. ફિલ્મ સ્વતંત્ર વિચારો ધરાવતી મહિલાઓના જીવનની નિકટ બતાવાઈ છે, જેમાં પોતાની કોઈ પણ પસંદ, નાપસંદ વિશે હીનતાનો ભાવ હોતો નથી. આમ તો સ્ક્રિપ્ટની ડિમાન્ડ મુજબ ભારતીય ફિલ્મોની અભિનેત્રીઓ આ પહેલાં પર સ્ક્રીન પર અભદ્ર ભાષા બોલતી જોવા મળી છે, પરંતુ આ વખતે ફિલ્મમાં તેનું પ્રમાણ કંઈક વધારે જ છે. ફિલ્મ પહેલી જૂને રિલીઝ થશે.